Diari Oficial de la Generalitat Valenciana


Sumari del DOGV 5521, del 28-05-2007 (2007/6403)

RESOLUCIÓ de 4 de maig de 2007, de la Directora General de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col·laboració entre el Ministeri de Treball i Assumptes Socials, l'Institut de Majors i Servicis Socials (IMSERSO), i la Comunitat Valenciana, per a la realització de programes i/o projectes cofinançats del Pla d'acció a favor de persones en situació de dependència.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5521

Data del DOGV
:   28-05-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/6403


Data del document
:   04-05-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Benestar Social
    * cooperació administrativa
    * administració central
    * servei social

RESOLUCIÓ de 4 de maig de 2007, de la Directora General de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col·laboració entre el Ministeri de Treball i Assumptes Socials, l'Institut de Majors i Servicis Socials (IMSERSO), i la Comunitat Valenciana, per a la realització de programes i/o projectes cofinançats del Pla d'acció a favor de persones en situació de dependència. [2007/6403]
Subscrit, després de la tramitació prèvia reglamentària, entre el Ministeri de Treball i Assumptes Socials, l'Institut de Majors i Servicis Socials (IMSERSO), i la Comunitat Valenciana, el 29 de desembre de 2006, un Conveni de col·laboració per a la realització de programes i/o projectes cofinançats del Pla d'acció a favor de persones en situació de dependència, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat Conveni, que ha quedat inscrit en el Registre de Convenis amb el número 0188/007, i que figura com a annex d'esta resolució.
València, 4 de maig de 2007. La directora general de Relacions amb les Corts i Secretariat del Govern: Angélica Such Ronda.
CONVENI DE COL·LABORACIÓ ENTRE EL MINISTERI DE TREBALL I ASSUMPTES SOCIALS, L'INSTITUT DE MAJORS I SERVICIS SOCIALS (IMSERSO), I LA COMUNITAT VALENCIANA, PER A LA REALITZACIÓ DE PROGRAMES I/O PROJECTES COFINANÇATS DEL PLA D'ACCIÓ A FAVOR DE PERSONES EN SITUACIÓ DE DEPENDÈNCIA.
A Madrid, 29 de diciembre de 2006
REUNITS
D'una part, el senyor Jesús Caldera Sánchez-Capitán, com a ministre de Treball i Assumptes Socials, nomenat pel Reial Decret 558/2004, de 17 d'abril (BOE núm. 94, del dia 18 d'abril de 2004), en nom i representació de l'administració General de l'Estat, en virtut del que disposa la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció donada a esta per l'article 2n, apartat 4, de la Llei 4/1999, de 13 de gener.
D'una altra part, el senyor Ángel Rodríguez Castedo, com a director general de l'Institut de Majors i Servicis Socials (IMSERSO), nomenat pel Reial Decret 1.670/2004, de 9 de juliol (BOE núm. 166, de 10 de juliol de 2004), en nom i representació de l'IMSERSO, en virtut del que disposa la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció donada a esta per l'article 2n, apartat 4, de la Llei 4/1999, de 13 de gener.
I d'una altra part, la Sra. Alicia de Miguel García, Honorable consellera de Benestar Social de Generalitat Valenciana, nomenada pel Decret 5/2003, de 20 de juny, i pel Decret 6/2003, de 21 de juny, del president de la Generalitat Valenciana, havent-se aprovat el Reglament Orgànic i Funcional de la conselleria de Benestar Social, mitjançant el Decret 120/2003, d'11 de juliol, del Consell de la Generalitat Valenciana (DOGV núm. 4.543, de 14 de juliol de 2003).
Les parts, intervenen en nom i representació de les seues respectives administracions públiques, en l'exercici de les competències que els estan legalment atribuïdes i es reconeixen mútuament i recíprocament legitimitat i capacitat suficient per obligar-se per mitjà del present conveni en els termes que en este es contenen, i per a això,
EXPOSEN
I
Que el Ministeri de Treball i Assumptes Socials, té assignat, pel Reial Decret 553/2004, de 17 d'abril, pel qual es reestructuren els departaments ministerials, la direcció de les polítiques de cohesió social, de benestar, de promoció de la igualtat i d'atenció a les famílies. El Reial Decret 1.600/2004, de 2 de juliol, pel qual es desplega l'estructura orgànica bàsica del Ministeri de Treball i Assumptes Socials, configura l'esmentat departament com al responsable de dirigir les citades polítiques en l'àmbit de l'administració General de l'Estat, atribuint la seua planificació, execució, impuls i coordinació a la Secretaria d'Estat de Servicis Socials, Famílies i Discapacitat.
Que en la seua responsabilitat de fomentar la cooperació amb organitzacions no governamentals i entitats publiques i privades, participarà en la implantació del programa: "Accions dirigides a l'atenció de les persones en situació de dependència".
Que el Reial Decret 1.226/2005, de 13 d'octubre, pel qual es regulen l'estructura i les competències de l'Institut de Majors i Servicis Socials (d'ara en avant IMSERSO), atribuïx a este competències en matèria dels servicis complementaris de les prestacions del Sistema de la Seguretat Social per a persones majors, així com la proposta, gestió i seguiment de plans de servicis.
II
Que la Comunitat Valenciana, d'acord amb el seu Estatut d'Autonomia, és competent en matèria de servicis socials i ha mostrat el seu interés en la realització de projectes d'atenció i cura de les persones majors i amb discapacitat en situació de dependència i de creació de nous recursos i infraestructures amb esta finalitat en col·laboració amb l'administració General de l'Estat, a fi de millorar l'atenció de les persones que no són completament capaces de cuidar-se a si mateixes i de mantindre un determinat nivell de qualitat de vida i l'atenció a les seues famílies cuidadores. Per a això garantix l'existència de dotació pressupostària.
III
Que, per la seua banda, l'administració General de l'Estat inclou en la Llei 30/2005, de 29 de desembre de 2005, de Pressupostos Generals de l'Estat per a l'any 2006, (BOE 312, del dia 30 de desembre de 2005), dos crèdits adscrits al Ministeri de Treball i Assumptes Socials per a "Accions a favor de persones en situació de dependència", per mitjà de transferències a les comunitats autònomes, en l'aplicació 57.78.520J.480.77, amb una dotació de 93.947.417 euros i en l'aplicació 19.04.231 F.753, amb una dotació de 45.757.040 euros.
Que igualment, la Llei 30/2005, de 29-12-2005, de Pressupostos Generals de l'Estat per a l'any 2006, (BOE 312, del dia 30-12-2005), incorpora dos crèdits adscrits a l'IMSERSO per a "Accions a favor de persones en situació de dependència", per mitjà de transferències a les comunitats autònomes, en l'aplicació 4599 amb una dotació de 48.562.560 euros i en l'aplicació 7599 amb una dotació de 21.581.235 euros.
IV
Que, de conformitat amb el que establix l'article 86.2 de la Llei 47/2003, de 26 de novembre, General Pressupostària, els projectes objecte de finançament s'han seleccionat d'acord amb els criteris objectius de distribució del crèdit acordats per la Conferència Sectorial d'Assumptes Socials, i que han sigut formalitzats mitjançant l'Acord del Consell de Ministres en la seua reunió de 21 d'abril de 2006 (BOE núm.122, de 23 maig de 2006).
V
Que la col·laboració que es planteja en el present Conveni facilitarà el compliment dels fins d'interés general la consecució dels quals té encomanat el Ministeri de Treball i Assumptes Socials i l'IMSERSO, així com l'exercici de les competències que la Comunitat Valenciana té atribuïdes en este camp.
Per tot l'anteriorment exposat, d'acord amb el que establix article 6 de la Llei 30/1992, de 26 de novembre, de Règim Jurídic de les Administracions Publiques i Procediment Administratiu Comú, redactat d'acord amb la Llei 4/1999, de 13 de gener, així com l'article 86.1 de l'esmentada Llei General Pressupostària, les mencionades parts acorden subscriure el present Conveni de Col·laboració que es regirà per les següents,
CLÀUSULES
PRIMERA. Objecte.
El present conveni té com a objecte establir la col·laboració entre el Ministeri de Treball i Assumptes Socials, l'IMSERSO i la Comunitat Valenciana en la implantació i el desplegament de programes que tinguen com a objecte l'atenció de les persones en situació de dependència per mitjà de la realització dels projectes, les característiques de les quals es descriuen en l'annex adjunt, dirigits a persones amb dependència que, independentment de l'edat, requerixen atenció per a la realització de les activitats bàsiques de la vida diària, amb l'objectiu que, en la mesura que siga possible, romanguen en el seu entorn afectiu i social habitual, si este és el seu desig i el de la seua família, així com a les mateixes famílies cuidadores.
SEGONA. Compromisos sobre l'execució dels projectes.
El Ministeri de Treball i Assumptes Socials i l'IMSERSO, col·laboraran amb la Comunitat Valenciana en la implantació dels projectes objecte del present Conveni, amb l'assessorament tècnic i documental del personal del Gabinet de la Secretària d'Estat de Servicis Socials, Famílies i Discapacitat i de les unitats especialitzades de l'IMSERSO, podent la Comunitat Valenciana demanar a estos els informes i dictàmens que estime pertinents.
La Comunitat Valenciana, per la seua banda, a través de la conselleria de Benestar Social, es compromet a desplegar els projectes relacionats en l'annex i a disposar dels suports i/o recursos complementaris per al seu desenrotllament. També elaborarà un informe final d'avaluació en què es resumisquen les activitats realitzades, el grau de consecució dels objectius i indicadors del projecte objecte del Conveni de Col·laboració, la repercussió social de les activitats, el nombre aproximat de beneficiaris directes i indirectes, el grau d'execució del pressupost i, en general, qualsevol altre aspecte que es considere rellevant.
TERCERA. Finançament.
El cost total dels projectes és de quaranta-un milions tres-cents seixanta-sis mil quaranta-sis euros (87.125.700 €).
El Ministeri de Treball i Assumptes Socials a càrrec de la seua dotació pressupostària per al present exercici de 2006, aporta com a participació en el finançament dels distints programes i/o projectes del present conveni la quantitat total de deu milions tres-cents vint-i-quatre mil dotze euros (67.639.140,00 €), d'acord amb la distribució següent:
A càrrec de l'aplicació econòmica 23.12.708D.870.49 (capítol IV) la quantitat de cinc milions cent seixanta-dos mil sis euros (5.162.006,00 €) i a càrrec de l'aplicació econòmica 06.43.269Q.875 (capítol VII), la quantitat de cinc milions cent seixanta-dos mil sis euros (5.162.006,00 €).
Així mateix, l'IMSERSO, a càrrec de la seua dotació pressupostària per al present exercici de 2006, aporta com a participació en el finançament dels distints programes i/o projectes del present conveni la quantitat total de deu milions tres-cents vint-i-quatre mil dotze euros (77.693.973,00 €), d'acord amb la distribució següent:
A càrrec de l'aplicació econòmica 4599 (capítol IV), la quantitat cinc milions cent seixanta-dos mil sis euros (5.162.006,00 €).
A càrrec de l'aplicació econòmica 7599 (capítol VII), la quantitat de cinc milions cent seixanta-dos mil sis euros (5.162.006,00 €).
En este finançament es consideraran incloses les remuneracions del personal que realitze el treball, els impostos que les graven i els altres que, si és el cas, foren conseqüència del conveni de col·laboració.
També queden inclosos tots els gastos de material general, la utilització de tècniques i mitjans informatius, si és el cas, i qualsevol altre gasto que la Comunitat Valenciana puga realitzar amb ocasió o com a conseqüència de les activitats objecte del conveni, així com les certificacions d'obra i o, si és el cas, les corresponents factures i/o rebuts, dels gastos efectuats a càrrec de cada un dels crèdits, distingint entre la documentació justificativa dels gastos corrents del crèdit del capítol IV i els del crèdit corresponent al capítol VII, relatiu als gastos de capital.
La Comunitat Valenciana a càrrec dels seus pressupostos i les entitats que, si és el cas, col·laboren en els diferents projectes, aporta com a participació al finançament del present Conveni la quantitat total de vint milions set-cents díhuit mil vint-i-dos euros (63.529.351,00 €), d'acord amb la distribució següent:
Per als projectes finançats pel Ministeri de Treball i Assumptes Socials i l'IMSERSO, a càrrec del capítol IV, la quantitat de catorze milions dos-cents trenta-set mil cent quaranta-set euros (36.588.729,00 €).
Per als projectes finançats pel Ministeri de Treball i Assumptes Socials i l'IMSERSO a càrrec del capítol VII, la quantitat de sis milions quatre-cents huitanta mil huit-cents setanta-cinc euros (6.480.875,00 €).
QUARTA. Pagament i justificació de gastos.
El Ministeri de Treball i Assumptes Socials, així com l'IMSERSO, procediran a transferir a la Comunitat Valenciana, la quantitat prevista en la present clàusula en els termes establits en l'article 86.2 quarta de la Llei 47/2003, de 26 de novembre, General Pressupostària.
La Comunitat Valenciana es compromet a acreditar en forma la correcta aplicació de la totalitat dels fons rebuts d'acord amb el que s'ha pactat en el present conveni, en el termini de dos mesos comptadors des de la finalització de les activitats objecte del conveni. L'esmentat termini afectarà, així mateix, l'entrega de l'informe final d'avaluació a què es referix la clàusula segona.
La mencionada documentació justificativa podrà incloure gastos que s'hagen originat amb anterioritat a la data de la firma del conveni sempre que s'hagen meritat en l'exercici pressupostari corrent i que emparen actuacions encaminades a preparar el correcte compliment dels acords aconseguits.
Així mateix, la Comunitat Valenciana justificarà davant del Ministeri de Treball i Assumptes Socials i l'IMSERSO, el cofinançament rebut corresponent al conveni subscrit, si és el cas, el passat exercici per a estos fins, per mitjà del document acreditatiu de l'estat d'execució, de conformitat amb l'apartat 2, regla sexta, de l'article 86 de la Llei General Pressupostària i el corresponent acord anual del Consell de Ministres.
Si els gastos efectivament realitzats (pressupost final executat) excediren del pressupost previst en este conveni de col·laboració (pressupost inicial), l'esmentat excés serà a càrrec de la Comunitat Valenciana; al contrari, si foren inferiors, la l'esmentada administració tornarà al Ministeri de Treball i Assumptes Socials, així com a l'IMSERSO, la diferència que resulte entre les aportacions realitzades pels esmentats Ministeri i IMSERSO i la quantitat que els corresponga, una vegada efectuada la distribució proporcional dels gastos efectivament realitzats en les activitats objecte del conveni, amb les quantitats previstes per cada part en el finançament de les activitats de referència.
QUINTA. Comissió de seguiment
L'organització i supervisió de les activitats corresponents a l'objecte del Conveni de Col·laboració, seran desplegades conjuntament per un equip designat pel Ministeri de Treball i Assumptes Socials, a través de la Secretaria d'Estat de Servicis Socials, Famílies i Discapacitat i per la Comunitat Valenciana, a través de la conselleria de Benestar Social.
L'esmentat equip actuarà com a Comissió de Seguiment del Conveni amb funcions de vigilància, interpretació i control d'allò que s'ha pactat, així com d'avaluació del compliment dels compromisos assumits per les parts firmants. El seu funcionament serà l'establit, amb caràcter general, en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i la seua composició, que serà paritària, serà integrada pels membres següent:
Per part del Ministeri de Treball i Assumptes Socials:
El/la director/a del Gabinet de la Secretaria d'Estat de Servicis Socials, Famílies i Discapacitat, o persona que, si és el cas, el substituïsca.
Dos representants de l'IMSERSO, nomenats per la secretària d'estat de Servicis Socials, Famílies i Discapacitat, un dels quals actuarà com a president, amb vot de qualitat, i l'altre com a secretari.
Per part de la Comunitat Valenciana.
Tres representants designats per la conselleria de Benestar Social.
Les funcions assignades a la Comissió de Seguiment s'entenen sense perjuí de les competències del Ministeri de Treball i Assumptes Socials, com a administració pública que aporta fons per a l'execució dels projectes objecte del present Conveni.
SEXTA. Publicitat i difusió.
La Comunitat Valenciana es compromet a destacar, en totes les activitats que realitze per a la difusió de les accions previstes en el present Conveni, la col·laboració prestada pel Ministeri de Treball i Assumptes Socials i l'IMSERSO, així com incorporar el logotip del Ministeri i de l'IMSERSO en tots els materials que es reproduïsquen i s'utilitzen per a la difusió o publicitat de les esmentades activitats, d'acord amb el que establix la disposició addicional segona del Reial Decret 1.465/1999, de 17 de setembre, pel qual s'establixen criteris d'imatge institucional i es regula la producció documental i el material imprés de l'administració General de l'Estat (BOE del 25 de setembre).
SÈPTIMA. Vigència.
La duració del conveni s'establix per a l'any 2006 i el seu corresponent exercici econòmic, atés que a este es referixen les dotacions pressupostàries de què cada part disposa per al seu finançament, no obstant això, les activitats podran estendre's fins un any com a màxim a partir de la firma del conveni.
OCTAVA. Causes de resolució.
A pesar de la vigència establida en la clàusula anterior, serà causa d'extinció l'incompliment del conveni per qualsevol de les parts amb els efectes legals que això comporta, en funció de la que haja incomplit i del moment en què es produïsca este.
En cas de resolució del conveni de col·laboració per incompliment total o parcial de les seues obligacions per part de la Comunitat Valenciana, esta haurà de reintegrar al Ministeri de Treball i Assumptes Socials i a l'IMSERSO les quantitats que haguera percebut com a aportació econòmica d'este, sent càrrec de l'esmentada administració el finançament de les activitats que, si és el cas, es troben en curs.
NOVENA. Naturalesa i règim jurídic.
El present Conveni de Col·laboració es troba exclòs de l'àmbit del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques, en virtut del que establix l'article 3.1.c) del mencionat text legal. No obstant això, els principis de la dita Llei sí que s'aplicaran per resoldre els dubtes i les llacunes que puguen plantejar-se, tal com establix l'article 3.2 del mencionat text legal.
El seu règim jurídic està regulat en l'article 6 de la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú i en l'Acord del Consell de Ministres de 2 de març de 1990 sobre convenis de col·laboració entre l'administració de l'Estat i les comunitats autònomes.
Així mateix, este Conveni de Col·laboració no generarà, en cap cas, cap relació laboral entre el Ministeri de Treball i Assumptes Socials o l'IMSERSO i els professionals que duguen a terme l'execució de les activitats que constituïxen el seu objecte.
DESENA. Orde jurisdiccional
Atesa la naturalesa administrativa d'este conveni de col·laboració, l'orde jurisdiccional contenciós administratiu serà el competent per resoldre les qüestions litigioses que pogueren suscitar-se entre les parts durant la seua execució, sense perjuí de la competència, si és el cas, del Tribunal Constitucional, d'acord amb el que disposa l'article 8.3 de la Llei 30/1992, de 26 de novembre.
En prova de conformitat, firmen el present Conveni de Col·laboració en tres exemplars i en queda un en poder de cada part, al lloc i en la data indicats a dalt.
Pel Ministeri de Treball i Assumptes Socials
Mª. Amparo Valcarce García, secretària d'estat de Servicis Socials, Famílies i Discapacitat.
(PD Orde comunicada de 27 d'abril de 2006)
Per l'Institut de Majors i Servicis Socials, Ángel Rodríguez Castedo,director general de l'IMSERSO
Per la Comunitat Valenciana
Alicia de Miguel García, consellera de Benestar Social